CELEX: 62017TN0013
Language: el
Date: 2017-01-12 00:00:00
Title: Υπόθεση T-13/17: Προσφυγή της 12ης Ιανουαρίου 2017 — Europa Terra Nostra κατά Κοινοβουλίου

27.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 63/40
            
         Προσφυγή της 12ης Ιανουαρίου 2017 — Europa Terra Nostra κατά Κοινοβουλίου
   (Υπόθεση T-13/17)
   (2017/C 063/53)
   Γλώσσα διαδικασίας: η γερμανική
   
      Διάδικοι
   
   
      Προσφεύγον: Europa Terra Nostra e.V. (Βερολίνο, Γερμανία) (εκπρόσωπος: P. Richter, δικηγόρος)
   
      Καθού: Ευρωπαϊκό Κοινοβούλιο
   
      Αιτήματα
   
   Το προσφεύγον ζητεί από το Γενικό Δικαστήριο:
   
               —
            
            
               να ακυρώσει το άρθρο I.4.1 της από 12 Δεκεμβρίου 2016 αποφάσεως του καθού (αριθ. FINS-2017-30) σχετικά με την περικοπή του ποσού προχρηματοδοτήσεως σε ύψος που να αντιστοιχεί στο 33 % του καθορισμένου ανώτατου ποσού, καθώς και σχετικά με την επιβολή υποχρεώσεως καταβολής εγγυήσεως·
            
         
               —
            
            
               να καταδικάσει το καθού στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής του, το προσφεύγον προβάλλει δύο λόγους.
   
               1.
            
            
               Πρώτος λόγος: Παράβαση των Συνθηκών, καθώς και των σχετικών με την εφαρμογή τους κανόνων δικαίου
               
                           —
                        
                        
                           Το προσφεύγον υποστηρίζει ότι, βάσει του άρθρου 134, παράγραφος 2, του κανονισμού (ΕΕ, Ευρατόμ) 966/2012 (1), καθώς και του άρθρου 206, παράγραφος 1, του κατ’ εξουσιοδότηση κανονισμού (ΕΕ) 1268/2012 (2), στις περιπτώσεις επιδοτήσεων μικρού ύψους δεν επιτρέπεται να απαιτείται κανενός είδους εγγυήσεις.
                        
                     
                           —
                        
                        
                           Περαιτέρω, το καθού δεν έχει κανένα συμφέρον να ζητήσει την παροχή εγγυήσεων, καθότι η αίτηση ελέγχου που υποβλήθηκε κατά της «Alliance for Peace and Freedom» (APF) είναι παντελώς ανυπόστατη και προδήλως αβάσιμη.
                        
                     
                           —
                        
                        
                           Επιπλέον, το καθού σκοπίμως καθυστέρησε επί έξι μήνες την κινηθείσα διαδικασία ελέγχου κατά της APF, με αποτέλεσμα η υποτιθέμενη ανάγκη του για λήψη εγγυήσεων να έχει προκληθεί από το ίδιο.
                        
                     
                           —
                        
                        
                           Περαιτέρω, τα μέτρα αποβαίνουν δυσανάλογα, επειδή το προσφεύγον δεν είναι σε θέση να καταβάλει εγγυήσεις και επειδή, ως επακόλουθο της στερήσεως της επιδοτήσεως, απειλείται με οικονομικό αφανισμό, πράγμα που συνεπιφέρει στρέβλωση του πολιτικού ανταγωνισμού. Τούτο συνιστά βαρύτατη προσβολή των θεμελιωδών δικαιωμάτων του προσφεύγοντος τα οποία απορρέουν από την ελευθερία εκφράσεως και την ελευθερία του συνεταιρίζεσθαι (άρθρα 11 και 12 του Χάρτη των Θεμελιωδών Δικαιωμάτων της Ευρωπαϊκής Ένωσης).
                        
                     
         
               2.
            
            
               Δεύτερος λόγος: Κατάχρηση εξουσίας
               Το προσφεύγον προβάλλει περαιτέρω κατάχρηση εξουσίας από το καθού. Υποστηρίζει ότι τα μέτρα τα οποία έλαβε το καθού αποτελούν τακτικό ελιγμό εκπορευόμενο από αμιγώς πολιτικά κίνητρα, προκειμένου το καθού να στερήσει την επιδότηση από ένα ανεπιθύμητο πολιτικό κόμμα, συμπεριλαμβανομένου του συνδεδεμένου με αυτό ιδρύματος, και με τον τρόπο αυτόν να χειραγωγήσει τον πολιτικό ανταγωνισμό στην Ένωση.
            
         
      (1)  Κανονισμός (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) 1605/2002 του Συμβουλίου (EE 2012, L 298, σ. 1).
   
      (2)  Κατ’ εξουσιοδότηση κανονισμός (ΕΕ) 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (EE 2012, L 362, σ. 1).